b'\n_START_ARTICLE_\nMiinaajat\n_START_PARAGRAPH_\nMiinaajat ovat hy\xc3\xb6nteisi\xc3\xa4, joiden toukat el\xc3\xa4v\xc3\xa4t kasvisolukoihin, esimerkiksi lehtimaltoon, kovertamissaan miinoiksi kutsutuissa k\xc3\xa4yt\xc3\xa4viss\xc3\xa4 tai onteloissa eli miinoissa. Er\xc3\xa4\xc3\xa4t lajit ovat erikoistuneet kaivamaan k\xc3\xa4yt\xc3\xa4vi\xc3\xa4 puiden j\xc3\xa4lsikerrokseen. Lehdiss\xc3\xa4 el\xc3\xa4vi\xc3\xa4 sanotaan lehtimiinaajiksi._NEWLINE_Miinaajat eiv\xc3\xa4t muodosta taksonomista ryhm\xc3\xa4\xc3\xa4, vaan elintapa on kehittynyt erikseen useissa eri hy\xc3\xb6nteislahkoissa. Miinaajia esiintyy perhosissa (esimerkiksi miinaajakoit Gracillariidae), k\xc3\xa4rp\xc3\xa4siss\xc3\xa4 (miinaajak\xc3\xa4rp\xc3\xa4set, Agromyzidae), pisti\xc3\xa4isiss\xc3\xa4 sek\xc3\xa4 kovakuoriaisissa. Miinan kaivertanut toukka on usein mahdollista tunnistaa ravintokasvin, k\xc3\xa4yt\xc3\xa4v\xc3\xa4n sijainnin sek\xc3\xa4 muodon ja ulosteiden kertymistavan perusteella.'